חברת קצא"א תשלם קנס בגובה של יותר ממאה מיליון שקלים בגלל הזיהום בשמורת עברונה - כך נמסר הבוקר (חמישי) מהמשרד להגנת הסביבה.
במסגרת הסכם הפשרה הוטל על קצא"א (קו צינור אילת אשקלון), הגורם המזהם, לשאת בעלות תוצאותיו של האירוע ולהעמיד סכום כולל של כ- 100 מיליון שקל כפיצוי לציבור, לטבע ולתובעים ולשם שיקום השמורה ומניעת נזקים עתידיים.
זאת בעיקר בשל הפגיעה בשמורת עברונה ובסביבתה, ובשל הנזק שנגרם לציבור עקב מניעת ההנאה מהשמורה נוכח הפגיעה בסביבה הטבעית ובשירותי המערכת האקולוגית שסיפקה השמורה.
הסכום נקבע במסגרת הליך פשרה שנמשך כשלוש שנים בין החברה ובין המשרד להגנת הסביבה, רשות הטבע והגנים, המועצה האזורית חבל אילות, ועד באר אורה וקבוצות תובעים ייצוגיים.
במשרד להגנת הסביבה מציינים כי הפיצוי המוסכם בגין הנזק הלא ממוני אקולוגי לציבור הוא הגבוה ביותר שהוסכם בהליך בתחום המפגעים הסביבתיים, והפרקליטות והמשרד להגנת הסביבה רואים בו אבן דרך משמעותית לקידום המשפט הסביבתי בכלל, ואכיפה אזרחית מטעם המדינה בפרט, בכובעה כנאמן הציבור.
השר להגנת הסביבה, ח"כ זאב אלקין מסר בתגובה כי "הנחישות שלנו יצרה תקדים חשוב למאבק הסביבתי, וקצא"א תישא במחיר הנזק לסביבה שהם אחראיים לו. הטבע שייך לציבור, ומי שיזהם אותו יצטרך לשלם ולתקן את הנזק שגרם. נמשיך לפעול בכל הכלים העומדים לרשותנו למניעת נזקים לטבע ולסביבה".